62024CJ0220
BREITHIÚNAS NA CÚIRTE (an Naoú Dlísheomra)
27 Feabhra 2025 (
*1
)
(Tarchur chun réamhrialú – Aeriompar – Treoir 96/67/CE – Rochtain ar an margadh láimhseála ar an talamh ag aerfoirt an Aontais Eorpaigh – Airteagal 1 – Raon feidhme – Aerfoirt ag a bhfuil trácht bliantúil níos lú ná 2 mhilliún gluaiseacht paisinéirí – Rochtain ar bhonneagar aerfoirt ag aerfort den sórt sin a dhiúltú – Airteagal 6 – Láimhseáil ar an talamh do thríú páirtithe – Infheidhmeacht na rialacha iomaíochta – Airteagal 102 CFAE)
I gCás C-220/24,
IARRAIDH ar réamhrialú faoi Airteagal 267 CFAE, ó Curtea de Apel Bucureşti (an Chúirt Achomhairc, Búcairist, an Rómáin), trí bhreith an 20 Nollaig 2021, a fuarthas ag an gCúirt an 22 Márta 2024, sna himeachtaí
Regia Autonomă Aeroportul Internaţional ‘Avram Iancu’ Cluj
v
Consiliul Concurenţei,
idiragraithe:
Romanian Airport Services SA,
Sindicatul Independent al Aeroportului Cluj,
tugann AN CHÚIRT (an Naoú Dlísheomra),
agus í comhdhéanta mar seo a leanas: N. Jääskinen (Rapóirtéir), Uachtarán Dlísheomra, M. Condinanzi agus R. Frendo, Breithiúna,
Abhcóide Ginearálta: N. Emiliou,
Cláraitheoir: A. Calot Escobar,
ag féachaint don nós imeachta i scríbhinn,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–
Regia Autonomă Aeroportul Internaţional ‘Avram Iancu’ Cluj, ag P. Buta, avocat, agus A. Lepièce, avocate,
–
Consiliul Concurenţei, ag C. Butacu agus B. Chiriţoiu, i gcáil Gníomhairí,
–
Romanian Airport Services SA, ag M.-C. Furtună, avocat,
–
Sindicatul Independent al Aeroportului Cluj, ag O. Podaru, avocat,
–
Rialtas na hIodáile, ag G. Palmieri agus G. Greco, i gcáil Gníomhairí,
–
an Coimisiún Eorpach, ag I. V. Rogalski agus B. Sasinowska, i gcáil Gníomhairí,
tar éis cinneadh a dhéanamh, i ndiaidh an tAbhcóide Ginearálta a éisteacht, breith a thabhairt ar an gcás gan Tuairim,
an Breithiúnas seo a leanas:
Breithiúnas
1
Baineann an iarraidh ar réamhrialú le léiriú Airteagail 1, 6 agus 7 de Threoir 96/67/CE ón gComhairle an 15 Deireadh Fómhair 1996 maidir le rochtain ar an margadh láimhseála ar an talamh ag aerfoirt an Chomhphobail (IO 1996 L 272, lch. 36), chomh maith le hAirteagal 102 CFAE.
2
Rinneadh an iarraidh seo in imeachtaí idir Regia Autonomă Aeroportul Internaţional ‘Avram Iancu’ Cluj (Údarás Neamhspleách Aerfort Idirnáisiúnta ‘Avram Iancu’ Cluj, ‘an tÚdarás Neamhspleách’) agus an Consiliul Concurenţei (an Chomhairle Iomaíochta, an Rómáin) maidir le hiarratas ar chinneadh lenar ghearr an Chomhairle sin fíneáil ar an Údarás Neamhspleách as mí-úsáid ceannasachta a chur ar neamhní.
An dlí lena mbaineann
Dlí an Aontais Eorpaigh
3
Foráiltear le haithrisí 1, 2, 10 agus 28 de Threoir 96/67 mar a leanas:
‘(1)
de bhrí go bhfuil comhbheartas aeriompair bunaithe de réir a chéile ag an gComhphobal [Eorpach] agus é mar aidhm leis an margadh inmheánach a bhaint amach, i gcomhréir le hAirteagal [26 CFAE], d’fhonn dul chun cinn eacnamaíoch agus sóisialta inbhuanaithe a chur chun tosaigh;
(2)
de bhrí gurb é an cuspóir a leagtar amach in Airteagal [56 CFAE] deireadh a chur le srianta ar an tsaoirse chun seirbhísí a sholáthar laistigh den Chomhphobal; de bhrí, i gcomhréir le hAirteagal [58 CFAE], nach mór an cuspóir sin a bhaint amach faoi chuimsiú an chomhbheartais iompair;
[...]
(10)
de bhrí nach mór saor-rochtain ar an margadh láimhseála ar an talamh a bhaint amach de réir a chéile agus a oiriúnú do riachtanais na hearnála;
[...]
(28)
de bhrí nach ndéanfaidh an Treoir seo difear do chur i bhfeidhm fhorálacha an Chonartha, agus go háirithe go leanfaidh an Coimisiún [Eorpach] comhlíonadh na rialacha sin a áirithiú trí na cumhachtaí go léir a thugtar dó le hAirteagal [106 CFAE] a fheidhmiú, i gcás inar gá’.
[Aistriúchán neamhoifigiúil]
4
Foráiltear le hAirteagal 1(1) go (3) den Treoir sin, dar teideal ‘Raon feidhme’ mar a leanas:
‘1.   Beidh feidhm ag an Treoir seo maidir le haon aerfort atá suite ar chríoch Bhallstáit, faoi réir fhorálacha an Chonartha agus atá oscailte do thrácht tráchtála sna himthosca seo a leanas:
(a)
Beidh feidhm ag forálacha Airteagal 7(1) a bhaineann le catagóirí na seirbhísí láimhseála ar an talamh seachas iad siúd dá dtagraítear in Airteagal 7(2) maidir le haon aerfort gan beann ar a mhéid tráchta ón 1 Eanáir 1998.
(b)
Beidh feidhm ag na forálacha a bhaineann le catagóirí na seirbhísí láimhseála ar an talamh dá dtagraítear in Airteagal 7(2) ón 1 Eanáir 1998 maidir le haerfoirt ag a bhfuil trácht bliantúil nach lú ná 1 mhilliún gluaiseacht paisinéirí nó 25000 tonna lasta.
(c)
Beidh feidhm ag na forálacha a bhaineann le catagóirí na seirbhísí láimhseála ar an talamh dá dtagraítear in Airteagal 6 ón 1 Eanáir 1999 maidir leis na haerfoirt mar seo a leanas:
–
ag a bhfuil trácht bliantúil nach lú ná 3 mhilliún gluaiseacht paisinéirí nó 75000 tonna lasta; nó
–
ag a bhfuil trácht nach lú ná 2 mhilliún gluaiseacht paisinéirí nó 50000 tonna lasta acu le linn na tréimhse 6 mhí roimh an 1 Aibreán nó an 1 Deireadh Fómhair den bhliain roimhe sin.
2.   Gan dochar do mhír 1, beidh feidhm ag forálacha na Treorach seo ón 1 Eanáir 2001 maidir le haon aerfort atá suite ar chríoch Bhallstáit, faoi réir fhorálacha an Chonartha, agus atá oscailte do thrácht tráchtála, agus ag a bhfuil trácht bliantúil nach lú ná 2 mhilliún gluaiseacht paisinéirí nó 50000 tonna lasta.
3.   I gcás ina mbainfidh aerfort ceann de na tairseacha maidir le trácht lasta dá dtagraítear san Airteagal seo amach gan an tairseach chomhfhreagrach maidir le trácht paisinéirí a bhaint amach, ní bheidh feidhm ag forálacha na Treorach seo maidir le catagóirí na seirbhísí láimhseála ar an talamh a fhorchoimeádtar do phaisinéirí go heisiach.’
[Aistriúchán neamhoifigiúil]
5
Foráiltear le hAirteagal 6(1) agus (2) den Treoir sin, dar teideal ‘Láimhseáil ar an talamh do thríú páirtithe’ mar a leanas:
‘1.   Déanfaidh na Ballstáit na bearta is gá, i gcomhréir leis na himthosca a leagtar amach in Airteagal 1, chun a áirithiú go mbeidh saor-rochtain ar an margadh ag soláthróirí na seirbhísí láimhseála ar an talamh chun na seirbhísí láimhseála ar an talamh a sholáthar do thríú páirtithe.
Féadfaidh na Ballstáit a cheangal go mbeidh soláthróirí na seirbhísí láimhseála ar an talamh bunaithe sa Chomhphobal.
2.   Féadfaidh na Ballstáit teorainn a chur le líon na soláthróirí atá údaraithe chun catagóirí na seirbhísí láimhseála ar an talamh seo a leanas a sholáthar:
–
láimhseáil bagáiste,
–
láimhseáil rampaí,
–
láimhseáil breosla agus ola,
–
láimhseáil lasta agus poist, maidir le láimhseáil fhisiciúil lasta agus poist, cibé acu lasta agus post isteach, amach nó á aistriú, idir an críochfort agus an t-eitleán.
Ní fhéadfaidh siad, áfach, an líon sin a theorannú go líon níos lú ná dhá, i gcás gach catagóire de sheirbhísí láimhseála ar an talamh.’
[Aistriúchán neamhoifigiúil]
6
Foráiltear le hAirteagal 7(1) den Treoir chéanna, dar teideal ‘Féinseirbhís láimhseála’ mar a leanas:
‘Déanfaidh na Ballstáit na bearta is gá i gcomhréir leis na himthosca a leagtar amach in Airteagal 1 chun an tsaoirse chun féinseirbhíse a áirithiú.’
[Aistriúchán neamhoifigiúil]
Dlí na Rómáine
An Dlí maidir le hiomaíocht
7
Foráiltear le hAirteagal 6(1) de Legea concurenței nr. 21/1996 (Dlí Uimh. 21/1996 maidir le hIomaíocht) an 10 Aibreán 1996 (arna athfhoilsiú in Monitorul Oficial al României, Cuid I, Uimh. 153 an 29 Feabhra 2016, ‘an Dlí maidir le hIomaíocht’) mar a leanas:
‘Déanfar aon mhí-úsáid ag gnóthas nó gnóthais ag a bhfuil ceannasacht i margadh na Rómáine nó i gcuid mhór de a thoirmeasc. D’fhéadfadh sé go háirithe gurb é a bheadh sa mhí-úsáid sin:
(a)
praghsanna míchóra ceannaithe nó díolta nó coinníollacha míchóra eile trádála a fhorchur, go díreach nó go hindíreach;
(b)
an táirgeadh, na margaí nó an fhorbairt theicniúil a theorannú chun dochair do thomhaltóirí;
(c)
coinníollacha neamhionanna a chur chun feidhme ar idirbhearta comhionanna le páirtithe eile trádála sa dóigh go gcuirtear faoi mhíbhuntáiste san iomaíocht iad;
(d)
chun go dtabharfar conarthaí i gcrích, é a chur de choinníoll go nglacfaidh na páirtithe eile le hoibleagáidí forlíontacha nach bhfuil baint ar bith acu, óna nádúr ná ó ghnás na tráchtála, le hábhar na gconarthaí sin.’
Foraithne Uimh. 101 an 9 Bealtaine 2007
8
Trasuíodh Treoir 96/67 i ndlí na Rómáine le Ordinul Ministerului Transporturilor nr. 101 pentru aprobarea Reglementării aeronautice civile române privind accesul pe piața serviciilor de handling la sol pe aeroporturi – RACR-APSH, ediția 03/2007 (Foraithne Uimh. 101 ón Aireacht Iompair lena bhformheastar Rialachán Eitlíocht Shibhialta na Rómáine maidir le rochtain ar an margadh láimhseála ar an talamh ag na haerfoirt – RACR-APSH, eagrán 03/2007) an 9 Bealtaine 2007 (Monitorul Oficial al României, Cuid I, Uimh. 334 an 17 Bealtaine 2007).
9
Foráiltear le hAirteagal 1(1) agus (2) d’Iarscríbhinn 1 a ghabhann leis an bhForaithne sin:
‘1.   Beidh feidhm ag an Rialachán seo maidir le haon aerfort atá suite ar chríoch na Rómáine agus atá oscailte do thrácht tráchtála sna himthosca seo a leanas:
[...]
(c)
beidh feidhm ag na forálacha a bhaineann le catagóirí na seirbhísí láimhseála ar an talamh dá dtagraítear in Airteagal 6 maidir le haerfoirt ag a bhfuil trácht bliantúil níos mó ná 2 mhilliún gluaiseacht paisinéirí nó 50000 tonna lasta.
2.   I gcás ina mbainfidh aerfort ceann de na tairseacha maidir le trácht lasta dá dtagraítear san Airteagal seo amach gan an tairseach chomhfhreagrach maidir le trácht paisinéirí a bhaint amach, ní bheidh feidhm ag forálacha an Rialacháin seo maidir le catagóirí na seirbhísí láimhseála ar an talamh a fhorchoimeádtar do phaisinéirí go heisiach.’
10
Foráiltear le hAirteagal 6(1) den Iarscríbhinn sin, dar teideal ‘Láimhseáil ar an talamh do thríú páirtithe’ mar a leanas:
‘Déanfaidh na haerfoirt na bearta is gá chun a áirithiú go mbeidh saor-rochtain ar an margadh ag soláthróirí na seirbhísí láimhseála ar an talamh chun seirbhísí láimhseála ar an talamh a sholáthar do thríú páirtithe. Le formheas na hAireachta Iompair, féadfaidh an t-aerfort a cheangal go mbeidh soláthróirí na seirbhísí láimhseála ar an talamh bunaithe sa Chomhphobal.’
An díospóid sna príomhimeachtaí agus na ceisteanna a tharchuirtear le haghaidh réamhrialú
11
Is duine dlítheanach faoi rialú dhlí na Rómáine é an tÚdarás Neamhspleách atá ag brath, ó bhliain 1997 i leith, ar Consiliul Județean Cluj (Comhairle Roinne Cluj, an Rómáin). Is é príomhghníomhaíocht Údaráis sin bonneagar Aerfort Idirnáisiúnta ‘Avram Iancu’ Cluj (‘aerfort Cluj’) a chur ar fáil do ghnóthais aeriompair paisinéirí agus/nó lastais agus do phaisinéirí aeriompair. Soláthraíonn sé rochtain ar bhonneagar aerfoirt do ghnóthais a sholáthraíonn cineálacha eile seirbhísí freisin, amhail seirbhísí láimhseála ar an talamh. Ina theannta sin, soláthraíonn an t-Údarás Neamhspleách féin catagóirí áirithe seirbhísí láimhseála ar an talamh do chuideachtaí aeriompair a oibríonn ag aerfort Cluj, chomh maith le seirbhísí tráchtála a bhaineann le gníomhaíocht an aerfoirt sin.
12
I mí Lúnasa 2016, bhain aerfort Cluj an tairseach 1 mhilliún gluaiseacht paisinéirí i mbliain féilire amach. An 21 Meán Fómhair 2017, bhain sé an tairseach 2 mhilliún gluaiseacht paisinéirí amach.
13
In 2016, chuir an Chomhairle Iomaíochta tús le himscrúdú tar éis gearán a rinne Romanian Airport Services SA (‘RAS’), duine dlítheanach atá faoi rialú dhlí na Rómáine, a chuir iarratas isteach chun bheith ina sholáthróir na seirbhísí láimhseála ar an talamh ag aerfort Cluj.
14
Tar éis an imscrúdaithe sin, chinn an Chomhairle Iomaíochta, le Cinneadh an 8 Deireadh Fómhair 2019, gur sháraigh an tÚdarás Neamhspleách Airteagal 6(1) den Dlí maidir le hiomaíocht agus Airteagal 102 CFAE, sa mhéid gur bhain sí mí-úsáid as a cheannasacht trí dhiúltú rochtain a thabhairt do RAS ar bhonneagar an aerfoirt atá riachtanach chun gníomhaíochtaí láimhseála ar an talamh a fheidhmiú ag aerfort Cluj le linn na tréimhse ón 11 Meán Fómhair 2015 go dtí an 9 Márta 2017. Gearradh fíneáil 1642 551.28 lei na Rómáine (RON) (thart ar EUR 330420) ar an Údarás Neamhspleách.
15
D’iarr an t-Údarás Neamhspleách os comhair Curtea de Apel Bucureşti (an Chúirt Achomhairc, Búcairist, an Rómáin), arb í an chúirt a rinne an tarchur, go gcuirfí an cinneadh sin ar neamhní, ag maíomh, inter alia, go raibh an cinneadh sin bunaithe ar léiriú agus cur i bhfeidhm mícheart de Threoir 96/67.
16
Maíonn an tÚdarás Neamhspleách nach féidir tosaíocht a bheith ag Airteagal 6 den Dlí maidir le hiomaíocht agus Airteagal 102 CFAE ar na forálacha atá i dTreoir 96/67, ar dlí speisialta í de mhaolú ar dhlí ginearálta na hiomaíochta. Áitíonn sé, faoin Treoir sin, go bhféadfadh sé, suas le tairseach 2 mhilliún gluaiseacht paisinéirí, gníomhaíocht láimhseála ar an talamh ag aerfort Cluj a eagrú agus srianta slándála, teicniúla agus tráchtála amháin á gcur san áireamh. Dá bhrí sin, níor ceanglaíodh air rochtain uathoibríoch ar bhonneagar an aerfoirt a dheonú d’aon iarratasóir faoi na coinníollacha a theastaigh ón iarratasóir sin.
17
Ó thaobh na Comhairle Iomaíochta de, maíonn sí nach dlí speisialta í Treoir 96/67 i ndáil le hAirteagal 102 CFAE agus nach gcuirtear cosc le cur i bhfeidhm féideartha Threoir 96/67 ar chur i bhfeidhm rialacha dhlí na hiomaíochta.
18
Sna himthosca sin, chinn Curtea de Apel București (an Chúirt Achomhairc, Búcairist) bac a chur ar na himeachtaí agus an cheist seo a leanas a tharchur chuig an gCúirt Bhreithiúnais le haghaidh réamhrialú:
‘An gcaithfear a mheas go n-eisiatar le forálacha [Threoir 96/67/CE], go háirithe Airteagail 1, 6 agus 7 di, cur i bhfeidhm Airteagal 102 CFAE – agus aon reachtaíocht eile a bhfuil an t-ábhar céanna inti – i gcásanna ina ndiúltaítear rochtain ar bhonneagar aerfoirt atá riachtanach chun gníomhaíochtaí láimhseála ar an talamh a fheidhmiú ag aerfoirt [an Aontais Eorpaigh] nach bhfuil an tairseach 2 mhilliún gluaiseacht paisinéirí bainte amach acu?’
An cheist a tharchuirtear le haghaidh réamhrialú
19
De réir cásdlí socair, faoin nós imeachta a leagtar amach in Airteagal 267 CFAE, lena bhforáiltear do chomhar idir na cúirteanna náisiúnta agus an Chúirt Bhreithiúnais, is faoin gCúirt Bhreithiúnais atá sé freagra a thabhairt ar an gcúirt náisiúnta a bheidh úsáideach di agus lena gcuirfear ar a cumas cinneadh a dhéanamh sa díospóid atá roimpi. Chuige sin, is féidir leis an gCúirt Bhreithiúnais, i gcás inarb iomchuí, na ceisteanna a chuirtear faoina bráid a chur i bhfocail eile. Is faoin gCúirt atá sé, i ndáil leis sin, i bhfianaise ábhar na díospóide sna príomhimeachtaí, na heilimintí de dhlí an Aontais is gá a léiriú a bhaint as an bhfaisnéis go léir a chuireann an chúirt náisiúnta ar fáil, go háirithe as forais an ordaithe tarchuir (breithiúnas an 24 Deireadh Fómhair 2024, Kwantum Nederland agus Kwantum België, C-227/23, EU:C:2024:914, mír 52 agus an cásdlí dá dtagraítear).
20
Sa chás seo, is léir ón ordú tarchuir, cé go dtagraíonn an cheist a tharchuirtear le haghaidh réamhrialú ní hamháin d’Airteagail 1 agus 6 de Threoir 96/67, ach d’Airteagal 7 den Treoir sin freisin, ní bhaineann an díospóid sna príomhimeachtaí le féinseirbhís láimhseála dá dtagraítear san fhoráil dheireanach sin. Baineann an díospóid sin leis an diúltú ón Údarás Neamhspleách rochtain a thabhairt do RAS, gnóthas a sholáthraíonn seirbhísí láimhseála ar an talamh, ar an mbonneagar atá riachtanach chun seirbhísí den sórt sin a sholáthar ag aerfort Cluj. Ní mór a thabhairt faoi deara gurb é Airteagal 6 den Treoir sin a bhaineann le láimhseáil ar an talamh do thríú páirtithe agus foráiltear leis, i mír 1 dó, go ndéanfaidh na Ballstáit na bearta is gá, i gcomhréir leis na himthosca a leagtar amach in Airteagal 1 den Treoir sin, chun a áirithiú go mbeidh saor-rochtain ag soláthróirí na seirbhísí láimhseála ar an talamh ar an margadh chun seirbhísí láimhseála ar an talamh a sholáthar do thríú páirtithe.
21
Sna himthosca sin, ní mór a mheas, lena ceist aonair, go bhfiafraíonn an chúirt a rinne an tarchur, go bunúsach, an gcaithfear Airteagail 1 agus 6 de Threoir 96/67 a léiriú sa chaoi go gcuirtear cosc leo ar chur i bhfeidhm Airteagal 102 CFAE in imthosca inar diúltaíodh rochtain ar bhonneagar an aerfoirt do sholáthróir na seirbhísí láimhseála ar an talamh, atá riachtanach chun an ghníomhaíocht sin a dhéanamh, d’aerfort an Aontais ag a bhfuil trácht bliantúil níos lú ná 2 mhilliún gluaiseacht paisinéirí ar dháta an diúltaithe sin.
22
Ar dtús, is léir ó aithrisí 1, 2 agus 10 de Threoir 96/67 gurb é cuspóir na Treorach sin deireadh a chur le srianta ar an tsaoirse chun seirbhísí a sholáthar sa mhargadh inmheánach tríd an margadh seirbhísí láimhseála ar an talamh ag aerfoirt an Aontais a léirscaoileadh de réir a chéile.
23
Ar mhaithe le léirscaoileadh de réir a chéile, foráiltear le hAirteagal 1(1)(c) den Treoir sin, ar an gcéad dul síos, ón 1 Eanáir 1999, nach mbeidh feidhm ag Airteagal 6 den Treoir chéanna sin, inter alia, ach maidir le haerfoirt ag a bhfuil trácht nach lú ná 2 mhilliún gluaiseacht paisinéirí nó 50000 tonna lasta le linn na tréimhse 6 mhí roimh an 1 Aibreán nó an 1 Deireadh Fómhair den bhliain roimhe sin. Ar an dara dul síos, foráiltear le hAirteagal 1(2), gan dochar do mhír 1 de, go mbeidh feidhm ag forálacha Threoir 96/67, ón 1 Eanáir 2001, maidir le haon aerfort atá suite ar chríoch Bhallstáit, faoi réir fhorálacha an Chonartha agus atá oscailte do thrácht tráchtála, agus ag a bhfuil trácht bliantúil nach lú ná 2 mhilliún gluaiseacht paisinéirí nó 50000 tonna lasta. Is léir, thairis sin, ó Airteagal 1(3), i gcás ina mbainfidh aerfort ceann de na tairseacha maidir le trácht lasta dá dtagraítear san Airteagal sin amach gan an tairseach chomhfhreagrach maidir le trácht paisinéirí a bhaint amach, ní bheidh feidhm ag forálacha na Treorach sin maidir le catagóirí na seirbhísí láimhseála ar an talamh a fhorchoimeádtar do phaisinéirí go heisiach.
24
Dá bhrí sin, leanann sé ó Airteagal 1 de Threoir 96/67 nach bhfuil feidhm ag Airteagal 6 di, ón 1 Eanáir 2001, ach maidir le haerfoirt an Aontais ag a bhfuil trácht bliantúil nach lú ná 2 mhilliún gluaiseacht paisinéirí.
25
Is léir ón ordú tarchuir, sa chás seo, ar an dáta ar dhiúltaigh an t-Údarás Neamhspleách rochtain a thabhairt do RAS ar an mbonneagar atá riachtanach chun seirbhísí láimhseála ar an talamh a sholáthar ag aerfort Cluj, nár bhain an tairseach 2 mhilliún gluaiseacht paisinéirí dá bhforáiltear in Airteagal 1(2) de Threoir 96/67 amach.
26
Ós rud é nach dtagann an diúltú rochtana sin faoi raon feidhme Airteagal 6 den Treoir sin, níor ceanglaíodh ar an Údarás Neamhspleách, ar bhonn na Treorach sin, rochtain a dheonú do sholáthraí seirbhísí amhail RAS ar an mbonneagar aerfoirt atá riachtanach chun seirbhísí láimhseála ar an talamh a sholáthar.
27
Mar sin féin, ní mór a chur in iúl nach leor go bhfágann rialacha earnála amháin nach dtagann an t-iompar atá i gceist faoi raon feidhme na rialacha iomaíochta a leagtar síos sna Conarthaí, gan beann ar cé acu an bhfuil nó nach bhfuil feidhm ag na rialacha earnála sin maidir leis an iompar sin.
28
Mar a chinn an Chúirt Bhreithiúnais, ní bhaineann neamhdhleathacht iompair mhí-úsáidigh i bhfianaise Airteagal 102 CFAE lena comhréireacht le rialacha dlíthiúla eile agus is éard atá i mí-úsáid ceannasachta, i bhformhór na gcásanna, ná iompar atá dleathach ar shlí eile i bhfianaise brainsí dlí seachas dlí na hiomaíochta (breithiúnas an 6 Nollaig 2012, AstraZeneca v an Coimisiún, C-457/10 P, EU:C:2012:770, mír 132). Is é sin le rá, cé go gcomhlíonann iompar gnóthais creat rialála, ní fhágann sé sin go gcomhlíonann an t-iompar sin Airteagal 102 CFAE (breithiúnas an 10 Iúil 2014, Telefónica agus Telefónica de España v an Coimisiún, C-295/12 P, EU:C:2014:2062, mír 133).
29
Ina theannta sin, meabhraítear prionsabal den sórt sin go soiléir in aithris 28 de Threoir 96/67, ina luaitear nach féidir leis an Treoir sin difear a dhéanamh do chur i bhfeidhm fhorálacha an dlí phríomha agus ina dtagraítear, inter alia, do chumhachtaí an Choimisiúin faoi Airteagal 106 CFAE.
30
Dá bhrí sin, ar choinníoll go gcomhlíontar na coinníollacha chun Airteagal 102 CFAE a chur i bhfeidhm, d’fhéadfadh iompar sonrach, amhail rochtain ar bhonneagar aerfoirt a dhiúltú mar atá sa chás seo, gan beann ar cé acu a thagann nó nach dtagann an t-iompar sin faoi raon feidhme na rialacha earnála, teacht faoin toirmeasc ar mhí-úsáid ceannasachta a leagtar síos leis an bhforáil sin.
31
Mar sin féin, ba cheart a thabhairt faoi deara cé nach féidir leis an bhfíoras go bhfuil iompar dleathach i bhfianaise rialacha earnála difear a dhéanamh do chur i bhfeidhm Airteagal 102 CFAE i gcás ina gcomhlíontar na coinníollacha maidir lena chur i bhfeidhm, is léir ón gcásdlí go bhféadfadh oibleagáid rialála, ar an taobh eile, a bheith ábhartha chun iompar mí-úsáideach a mheas, de réir bhrí na forála sin, ag gnóthas ceannasach atá faoi réir rialacha earnála (breithiúnas an 27 Deireadh Fómhair 2022, DB Station & Service, C-721/20, EU:C:2022:832, mír 82 agus an cásdlí dá dtagraítear).
32
I bhfianaise na mbreithnithe thuas, is é an freagra ar an gceist a tharchuirtear ná nach mór Airteagail 1 agus 6 de Threoir 96/67 a léiriú sa chaoi nach gcuirtear cosc leo ar chur i bhfeidhm Airteagal 102 CFAE in imthosca inar diúltaíodh rochtain ar bhonneagar an aerfoirt a thabhairt do sholáthróir na seirbhísí láimhseála ar an talamh, atá riachtanach chun an ghníomhaíocht sin a dhéanamh, d’aerfort an Aontais ag a raibh trácht bliantúil níos lú ná 2 mhilliún gluaiseacht paisinéirí ar dháta an diúltaithe sin.
Costais
33
Ós rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte a rinne an tarchur, baineann ceist na gcostas leis an gcúirt sin. Níl na costais a tabhaíodh trí bharúlacha a chur faoi bhráid na Cúirte Breithiúnais, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an Naoú Dlísheomra) mar seo a leanas:
Maidir le hAirteagail 1 agus 6 de Threoir 96/67/CE ón gComhairle an 15 Deireadh Fómhair 1996 maidir le rochtain ar an margadh láimhseála ar an talamh ag aerfoirt an Chomhphobail,
ní mór léiriú a dhéanamh mar seo a leanas:
ní chuirtear cosc leo ar chur i bhfeidhm Airteagal 102 CFAE in imthosca inar diúltaíodh rochtain ar bhonneagar an aerfoirt a thabhairt do sholáthróir na seirbhísí láimhseála ar an talamh, atá riachtanach chun an ghníomhaíocht sin a dhéanamh, ag aerfort an Aontais ag a raibh trácht bliantúil níos lú ná 2 mhilliún gluaiseacht paisinéirí acu ar dháta an diúltaithe sin.
[Sínithe]
(
*1
)	Teanga an cháis: an Rómáinis.